Source: https://podpora.financnasprava.sk/798719-Oslobodenie-pr%C3%ADjmov-z-predaja-cenn%C3%BDch-papierov
Timestamp: 2019-09-21 04:47:56+00:00
Document Index: 3861219

Matched Legal Cases: ['§ 9', '§ 8', '§ 6', '§ 8', '§ 52', '§ 6', '§ 9', '§ 9', '§ 3', '§ 7', '§ 27', '§ 8', '§ 8', '§ 8', '§ 9', '§ 9']

Úvod > Daň z príjmov > Daň z príjmov fyzickej osoby > Príjmy z predaja cenných papierov > Oslobodenie príjmov z predaja cenných papierov
Od dane z príjmov sú oslobodené príjmy z prevodu (predaja) cenných papierov nadobudnuté do 31.12.2003, za predpokladu, že daňovník o cenných papieroch neúčtoval ako o obchodnom majetku.
Od dane sú oslobodené príjmy z prevodu (predaja) cenných papierov nadobudnuté po 31.12.2010 (ak nie sú oslobodené od dane v plnom rozsahu podľa § 9 ods. 1 písm. k) zákona o dani z príjmov), ak úhrn týchto príjmov znížený o výdavok podľa § 8 ods. 5 a 7 nepresiahne v zdaňovacom období 500 eur. Ak rozdiel medzi úhrnom príjmov a úhrnom výdavkov presiahne 500 eur, do základu dane sa zahrnie len rozdiel nad takto ustanovenú sumu. Ak by daňovník súčasne dosiahol aj príjmy z prenájmu nehnuteľnosti (§ 6 ods. 3) a príjmy z príležitostných činností (§ 8 ods. 1 písm. a) zákona o dani z príjmov), uplatní sa oslobodenie od dane zo všetkých príjmov najviac v úhrnnej výške 500 eur.
Ak sa však jedná o príjem z prevodu cenných papierov nadobudnutých od 1.1.2004 do 31.12.2010, ktoré neboli prijaté na obchodovanie na regulovanom trhu alebo obdobnom zahraničnom regulovanom trhu, na tento príjem sa môže uplatniť ešte oslobodenie v súlade s § 52j ods. 2 zákona o dani z príjmov, t. j. oslobodenie do sumy 5-násobku životného minima platného k 1.1.2010, čo predstavuje sumu 925,95 eura.
Od roku 2016 bol zavedený ďalší spôsob podpory investovania na kapitálovom trhu, aj prehodnotenie systému zdaňovania investícií na finančnom trhu. Zavedením nového spôsobu daňového zvýhodnenia formou dlhodobého investičného sporenia pre fyzické osoby sa podporuje dlhodobé investičné sporenie (DIS), ako alternatíva k už existujúcim produktom 3. piliera dôchodkového sporenia. Fyzické osoby si môžu vybrať zo súčasných produktov (napr. DDS, investičné životné poistenie), alebo z nového druhu sporenia pre občanov, ktorým súčasné možnosti sporenia z rôznych dôvodov nevyhovujú, napr. :
nemajú možnosť aktívnejšie sa podieľať na výbere a riadení svojich investícií,
ide o sporenie s nízkou flexibilitou v nadväznosti na časový horizont sporenia,
v spôsobe výberu nasporenej sumy alebo neatraktívnej formy daňového zvýhodnenia
Od dane z príjmov je oslobodený príjem z predaja (prevodu) cenných papierov prijatých na obchodovanie na regulovanom trhu alebo na obdobnom zahraničnom regulovanom trhu, ktoré daňovníkovi plynuli po 31.12.2015, ak doba medzi ich nadobudnutím a predajom presiahne jeden rok. Uvedené oslobodenie sa vzťahuje aj na príjmy z predaja cenných papierov, ktoré boli nadobudnuté do 31.12.2015 a predávané po 31.12.2015, pri splnení zákonom vymedzených podmienok. Oslobodený od dane naďalej nie je príjem z predaja cenných papierov, ktoré boli zahrnuté v obchodnom majetku daňovníka, ak o týchto účtoval alebo evidoval (§ 6 ods. 11 ZDP). Uvedené oslobodenie vyplýva z ustanovenia § 9 ods. 2 písm. k) zákona o dani z príjmov, ktoré bolo do zákona o dani z príjmov doplnené s účinnosťou od 1.1.2016.
Od dane sú oslobodené podľa § 9 ods. 2 písm. l) zákona o dani z príjmov s účinnosťou od roku 2016 aj príjmy z predaja cenných papierov, opcií a príjem z derivátových operácií plynúci z dlhodobého investičného sporenia po splnení podmienok ustanovených v § 3 zákona o cenných papieroch pre špecifický finančný produkt zadefinovaný ako dlhodobé investičné sporenie (DIS), vrátane príjmu vyplateného po uplynutí 15 rokov od začiatku dlhodobého investičného sporenia.
V súlade s ust. § 7 ods. 11 zákona o cenných papieroch je dlhodobým investičným sporením investovanie finančných prostriedkov do portfólia vykonávané prostredníctvom finančných inštitúcií oprávnených podľa zákona o cenných papieroch a § 27 ods. 3 a 6 zákona č. 203/2011 Z. z. v znení zákona č. 206/2013 Z. z. na poskytovanie investičných služieb riadenia portfólia a vykonávanie pokynov klienta na jeho účet, ak sú splnené tieto podmienky:
cenné papiere a iné finančné nástroje, ktoré sú súčasťou portfólia, sú prijaté na obchodovanie na regulovanom trhu alebo na obdobnom zahraničnom regulovanom trhu. Za porušenie tejto podmienky sa nepovažuje:
ak sa s cenným papierom alebo s finančným nástrojom prestalo obchodovať na regulovanom trhu alebo na obdobnom zahraničnom regulovanom trhu po jeho nadobudnutí do portfólia
portfólio bolo zriadené na určité obdobie najmenej 15 rokov a v období 15 rokov od vytvorenia portfólia z neho nebolo klientovi vyplatené plnenie. Vyplatenie plnenia z dôvodu presunu portfólia k inej finančnej inštitúcii sa nepovažuje za vyplatenie plnenia, ak sa takýto presun uskutoční do troch mesiacov od zrušenia portfólia v pôvodnej finančnej inštitúcii,
maximálna výška finančných prostriedkov, ktorú možno investovať za jeden kalendárny rok je najviac v sume 3 000 eur, pričom do tejto sumy sa nezapočítavajú reinvestície v rámci portfólia.
V prípade, ak dôjde k porušeniu podmienok dlhodobého investičného sporenia, na základe ktorých mal daňovník príjmy z prevodu cenných papierov, opcií a príjmy z derivátových operácií oslobodené od dane, je daňovník povinný postupovať podľa § 8 ods. 14 ZDP. Daňovník je povinný tieto príjmy zahrnúť do základu dane v zdaňovacom období, v ktorom došlo k porušeniu podmienok. Za každé zdaňovacie obdobie, v ktorom uplatňoval oslobodenie príjmov od dane, si daňovník vypočíta základ dane osobitne podľa jednotlivých druhov príjmov podľa § 8 ods. 1 písm. d), e) a k) ZDP znížených o výdavky podľa § 8 ods. 5 a 11 ZDP, pričom výdavky je možné uplatniť len do výšky dosiahnutého príjmu. Pri výpočte jednotlivých základov dane 4 neuplatní daňovník oslobodenie podľa § 9 ods. 1 písm. i) a k) ZDP. Do základu dane v zdaňovacom období, v ktorom porušil podmienky dlhodobého investičného sporenia zahrnie daňovník súčet jednotlivých základov dane vypočítaných za každé zdaňovacie obdobie, v ktorých dosiahol príjmy oslobodené od dane podľa § 9 ods. 1 písm. l) ZDP. Údaje o uskutočnených prevodoch cenných papierov, opcií a derivátových operáciách je daňovníkovi povinná poskytnúť finančná inštitúcia, ktorá poskytovala daňovníkovi investičné služby v rámci dlhodobého investičného sporenia.
Ak daňovník počas obdobia dlhodobého investičného sporenia zomrie, nepovažuje sa to za porušenie podmienok dlhodobého investičného sporenia, ktoré by malo za následok úpravu základu dane. Oslobodeným príjmom naďalej nie je príjem z predaja cenných papierov, opcií a príjem z derivátových operácií, ktoré boli obchodným majetkom daňovníka. Daňové zvýhodnenie sa netýka vstupnej investície, ale príjmov plynúcich z prevodu cenných papierov získaných až v priebehu sporenia.
Otázka č. 1 - oslobodenie príjmov - cenné papiere obstarané do roku 2003
Daňovník dosiahol príjem z prevodu cenných papierov, ktoré obstaral v roku 2002. Je daňovník povinný zdaniť príjem z predaja cenných papierov?
Nakoľko ide o príjem z predaja cenných papierov, ktoré daňovník nadobudol v roku 2002, ide o príjmy oslobodené od dane z príjmov, ktoré daňovník v daňovom priznaní neuvádza a nezdaňuje ich.
Otázka č. 2 - oslobodenie príjmov do sumy 500 eur
Daňovník obstaral 1.5.2013 cenné papiere v hodnote 5 000 eur. Tieto cenné papiere predal za 8 500 eur. Nejde o cenné papiere prijaté na obchodovanie na regulovanom trhu, ani o cenné papiere plynúce z dlhodobého investičného sporenia. Ako sa zdania príjmy z predaja cenných papierov?
U daňovníka ide o zdaniteľný príjem. Základ dane („zisk“) z predaja je 3 500 eur (8 500 – 5 000), pričom daňovník si môže uplatniť ešte oslobodenie 500 eur. Do daňového priznania teda uvedie príjem z predaja cenných papierov v sume 3 000 eur (3500-500).
Otázka č. 3 - oslobodenie príjmov do sumy 925,95 eura
Daňovník obstaral 1.5.2007 cenné papiere v hodnote 3 000 eur, ktoré predal za 6 500 eur. Cenné papiere neboli prijaté na obchodovanie na regulovanom trhu a nejedná sa ani o cenné papiere plynúce z dlhodobého investičného sporenia. Ako sa zdaňuje príjem z predaja cenných papierov?
U daňovníka ide o zdaniteľný príjem. Základ dane („zisk“) z predaja je 3 500 eur (6 500 – 3 000). Keďže cenné papiere boli obstarané ešte v období do 31.12.2010, je možné uplatniť oslobodenie vo výške 925,95 eura. Za zdaniteľný príjem, ktorý daňovník uvedie v daňovom priznaní ako príjem z predaja cenných papierov sa považuje suma 2 574,05 eura. ( 3500 - 925,95).
Otázka č. 4 - oslobodenie príjmov z predaja cenných papierov
Daňovník predal cenné papiere v hodnote 3 200 eur, ktoré boli prijaté na obchodovanie na regulovanom trhu v SR. Cenné papiere nadobudol v decembri 2014 v hodnote 2 000 eur.
Príjem z predaja (prevodu) cenných papierov prijatých na obchodovanie na regulovanom trhu alebo na obdobnom zahraničnom regulovanom trhu je oslobodený od dane z príjmov, ak doba medzi ich nadobudnutím a predajom presiahla jeden rok. Keďže daňovník obstaral cenné papiere v roku 2014, teda bol ich vlastníkom viac ako 1 rok, príjem z ich predaja nebude zdaňovať a nemá povinnosť tento príjem uvádzať v daňovom priznaní. Samozrejme za predpokladu, že cenné papiere neboli jeho obchodným majetkom.
»Príjmy fyzickej osoby z predaja cenných papierov
»Predaj cenných papierov obstaraných od 1.1.2000 do 31.12.2003